ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Δεκεμβρίου 1992 για το πρόγραμμα περιφερειοποίησης που υποβλήθηκε από τη Γαλλία βάσει του κανονισμού (ΕΟΚ) αριθ. 1765/92 του Συμβουλίου (Το κείμενο στη γαλλική γλώσσα είναι το μόνο αυθεντικό)

(93/120/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για την καθιέρωση καθεστώτος στηρίξεως στους παραγωγούς ορισμένων αροτραίων καλλιεργειών (1), και ιδίως το άρθρο 16,

Εκτιμώντας:

ότι η Γαλλία ανακοίνωσε στην Επιτροπή στις 3 Αυγούστου 1992 ένα πρόγραμμα "πλαίσιο" περιφερειοποίησης σε εφαρμογή του άρθρου 3 παράγραφος 3 του κανονισμού (ΕΟΚ) αριθ. 1765/92-

ότι από την εξέταση του προαναφερθέντος προγράμματος αποδεικνύεται ότι υπάρχει διαφορετική μεταχείριση για τις ελαιούχες καλλιέργειες από τις άλλες αροτραίες καλλιέργειες με ειδική περιφερειοποίηση που λαμβάνει υπόψη το προηγούμενο καθεστώς-

ότι οι αποδόσεις των σιτηρών υπολογίζονται σύμφωνα με ειδικό υπόδειγμα κατανομής του οποίου η σύλληψη απομακρύνεται από εκείνη που ελήφθη υπόψη για να καθοριστούν οι αντισταθμιστικές πληρωμές-

ότι, εντούτοις, εάν εφαρμοσθεί απότομα η ίδια μεταχείριση στις ελαιούχες καλλιέργειες με εκείνη που εφαρμόζεται στις άλλες αροτραίες καλλιέργειες θα ήταν δυνατόν να προκληθούν δυσκολίες στον τομέα των ελαιούχων καλλιεργειών- ότι η εφαρμογή χωρίς καμία κατανομή των κριτηρίων που προβλέπονται για τον υπολογισμό των αποδόσεων των "σιτηρών" από τον κανονισμό (ΕΟΚ) αριθ. 1765/92 υπάρχει κίνδυνος να προκαλέσει σημαντικές δυσκολίες όσον αφορά τα εισοδήματα των παραγωγών των γαλλικών περιοχών που έχουν χαμηλές αποδόσεις- ότι πρέπει συνεπώς να προβλεφθεί μία μεταβατική περίοδος ώστε να διευκολυνθεί το πέρασμα από το καθεστώς που εφαρμοζόταν προηγουμένως στις ελαιούχες καλλιέργειες σε εκείνες που προβλέπεται από τον κανονισμό (ΕΟΚ) αριθ. 1765/92 και να είναι δυνατές οι αναγκαίες προσαρμογές στις περιοχές χαμηλοτέρων αποδόσεων-

ότι επί του παρόντος δεν υπάρχουν ειδικές παρατηρήσεις όσον αφορά τις άλλες πλευρές του προγράμματος-

ότι η Επιτροπή Διαχείρισης Σιτηρών, Λιπαρών Ουσιών και Αποξηραμένων Ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Μεταβατικώς η Γαλλία δύναται να εφαρμόσει, για τις περιόδους εμπορίας 1993/94 και 1994/95, τα ακόλουθα στοιχεία του "προγράμματος πλαισίου περιφερειοποίησης" που υπέβαλε στις 3 Αυγούστου 1992:

α) διαφορετικές αποδόσεις σιτηρών για τον υπολογισμό των αντισταθμιστικών ενισχύσεων για τις ελαιούχες καλλιέργειες και για τα σιτηρά-

β) το ειδικό υπόδειγμα διανομής για τον υπολογισμό των αποδόσεων.

2. Για την περίοδο 1995/96 η Γαλλική Δημοκρατία υποβάλλει πριν από τις 30 Απριλίου 1993 ένα αναθεωρημένο πρόγραμμα των στοιχείων που αναφέρονται στην παράγραφο 1 συναρτήσει των διατάξεων του άρθρου 3 του κανονισμού (ΕΟΚ) αριθ. 1765/92.

Άρθρο 2

Η Κοινότητα απεκδύεται οιασδήποτε δημοσιονομικής ευθύνης σε περίπτωση συμπληρωματικών δαπανών που υπερβαίνουν εκείνες που απορρέουν από την εφαρμογή της παρούσας απόφασης.

Άρθρο 3

Η παρούσα απόφαση απευθύνεται στη Γαλλική Δημοκρατία.

Βρυξέλλες, 23 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.